ochranu.
KOŠICE. "Semafor je potrebný z dôvodu ochrany cyklistov a chodcov, ktorí prechádzajú do centra z ulice Mozartova, Pasienková a bezpečného odbočenia vozidiel vychádzajúcich z tejto lokality," povedal starosta Krásnej Marek Kažimír. V oblasti býva približne tretina obyvateľov mestskej časti.
"Len strimuje"
Názory samotných Krásňanov na potrebu semaforu sú rôzne. "Pre mňa nech ani nefunguje. Len strimuje zbytočne. Stačí tu značka priechod pre chodcov," zhodnotil Jozef.
Pali si zas myslí opak: "Šoféri nadávajú, ale je dobré, že je tu semafor. Lebo len jeden z desiatich dodržiava štyridsiatku, chodia jak blázni."
Poliali ho kyselinou a ukradli elektromer
Na križovatke sa už stalo viacero nehôd s účasťou chodcov a cyklistov. Od decembra tam semafor opäť nefunguje. Podľa starostu bol už tretíkrát poškodený. Najnovšie ovládaciu skrinku ktosi polial kyselinou, ukradnutý bol aj elektromer. Bez neho nie je možné signalizáciu spustiť.
"Od 15. 12. 2008 je na VSE žiadosť o opätovné pripojenie," uviedol Kažimír.
Čakajú na elektrárne
Semafor je v správe mesta Košice, ktoré má vedomosť o dvoch incidentoch. "Prvýkrát nás oprava svetelnej signalizácie, ktorá vznikla úmyselným poškodením podpaľačstvom, stála 1 477,81 eura (44 520 korún)," informovala hovorkyňa košického magistrátu Lucia Mihoková. "Teraz sme sumu ešte nevyčíslili. Čakáme na opravu poškodeného elektromera. Odhadovaná suma je 2 323,57 eura (70-tisíc korún slovenských)."
Starosta ponúka odmenu
Vinník vandalského skutku zatiaľ nie je známy. "Polícia v tejto veci koná a čin vyšetruje. Na oznámenie páchateľov tohoto činu som vypísal odmenu päťtisíc korún," oznámil Kažimír.
Mestská časť pripravuje na ochranu semaforu bezpečnostné opatrenia. "Pri výkone služby mu mestský policajt pôsobiaci v Krásnej bude venovať maximálnu pozornosť."
Osadia kamery
"Preverujeme osadenie bezpečnostných kamier, ktoré budú snímať celý priestor," pokračoval starosta.
Mali by ich spustiť vo februári. Náklady s tým spojené sa vyšplhajú do približnej výšky tisíc eur (30-tisíc korún).